Seg usegzawal Robert nekkes-d daγen tabadut-a n wungal, yenna-d: « Ungal d yiwet n teḥkayt n tsugent, tettas-d d tasrit, d aɣezzfan, yettak tudert i yiwudam am wakken d wid-nni yellan deg tilawt i aɣ-d-yettawin ɣef tilin-nsen d wayen akk xedmen »21. Aya yessebgan-d ayen nettwali deg tudert-nneɣ n yal ass, acku yal tikkelt ideg ara nebdu taɣuri n kra n teḥkayt deg wungal, nettaf-d iman-nneɣ amzun nuɣal nessugun-d iwudam-nni, nettidir yid-sen ama d lfareḥ ama d lqareḥ, qqaren amyaru ifazen d win ara ak-yeǧǧen ad tettwaliḍ taḥkayt-nni zdat wallen-ik ɣas ma deg yisebtaren i tura. Aḍris n wugal akken i d-nenna yakan belli yattas-d d aɣezzfan acku ṭṭuqten-t deg-s ama d yineḍruyen ama d aglam, ama d adiwenni gar yiwudam, tikwal amyaru yettak-d array-is ixeddem iwenniten anect-a akk yessiɣzif teḥkayt.